b'\n_START_ARTICLE_\nAna Nu\xc5\xa1ka Pi\xc5\xa1ek\n_START_SECTION_\n\xc5\xbdivljenje\n_START_PARAGRAPH_\nRodila se je na Vrzdencu pri Horjulu. Izhaja iz delavsko-kme\xc4\x8dke dru\xc5\xbeine, v katero se je rodila kot \xc4\x8detrti otrok. Osnovno \xc5\xa1olo je obiskovala v Horjulu. \xc5\xbde ko je bila majhna, je pogosto govorila, da bo vzgojiteljica ali u\xc4\x8diteljica, zato se je po kon\xc4\x8dani osnovni \xc5\xa1oli vpisala na srednjo vzgojiteljsko \xc5\xa1olo v Ljubljani in jo uspe\xc5\xa1no zaklju\xc4\x8dila. Leta 1978 se je zaposlila v vrtcu na Vrhniki, kjer je kot vzgojiteljica zaposlena \xc5\xa1e danes. Poro\xc4\x8dila se je pri devetnajstih letih in se preselila v Veliko Ligojno pri Vrhniki. Ima tri otroke.\n_START_SECTION_\nUstvarjanje\n_START_PARAGRAPH_\nS pisanjem se je za\xc4\x8dela ukvarjati kmalu po zaposlitvi v vrtcu. Pi\xc5\xa1e predvsem za otroke, v\xc4\x8dasih pa tudi za odrasle. Najpogosteje pi\xc5\xa1e pesmi, ob\xc4\x8dasno pa tudi kraj\xc5\xa1e zgodbe (Medvedek Brundo, Mi\xc5\xa1ka se je izgubila, Muhasta zima, Ne\xc5\xbeino pri\xc4\x8dakovanje, Zaj\xc4\x8dek An\xc5\xbee in zaj\xc4\x8dica Vita) in igre (Posebna zgodba, V koren\xc4\x8dkovi de\xc5\xbeeli), \xc4\x8dlanke za glasila (glasilo vrtca Vrhnika Barjan\xc4\x8dek, ob\xc4\x8dinsko glasilo Na\xc5\xa1 \xc4\x8dasopis ter vo\xc5\xa1\xc4\x8dila za obletnice, poroke in rojstne dneve. Zgodbe in igre \xc5\xa1e niso izdane. Njen pesni\xc5\xa1ki navdih je postajal mo\xc4\x8dnej\xc5\xa1i in pogostej\xc5\xa1i ob opustitvi dela na kmetiji. Ker je napisala \xc5\xbee veliko pesmi, so jo doma\xc4\x8di, prijatelji in sodelavke za\xc4\x8deli spodbujati, da bi le-te izdala. Tega si je \xc5\xbeelela tudi sama in svojo prvo pesni\xc5\xa1ko zbirko Navdih srca je izdala v \xc4\x8dasu \xc5\xbeivljenjske prelomnice, ob praznovanju Abrahama. Zadnja leta njene pesmi nastajajo na podlagi razli\xc4\x8dnega razpolo\xc5\xbeenja in dogodkov iz \xc5\xbeivljenja, med vsakodnevnim delom z najmlaj\xc5\xa1imi v vrtcu in tudi ob dveh vnukih.'